Gunnar Riebs

Gunnar Ilse Gustav Riebs (* 10. apríl 1960, Leuven) je belgický spisovateľ, hudobný kritik a animátor klasických koncertov. V roku 2003 sa stal honorárnym konzulom Slovenskej republiky v Antverpách, od roku 2017 vykonáva funkciu generálneho honorárneho konzula. Okrem iného je aj autorom viacerých diel, napr. o pápežovi Jánovi XXIII., skladateľovi Jeanovi de Middeleerovi, belgickom princovi Karlovi, či niekoľkých básnických zbierok. Je nositeľom mnohých významných ocenení, o.i. aj Medaily prezidenta Slovenskej republiky.

Životopis 
Gunnar Riebs je synom Paula Riebsa a Celine Bols. Vyrastal v dome „Villa De Preter“ v Aarschote, ktorý postavil koncom 19. storočia pracovník súdu E. De Preter. Dom patrí rodine Riebsovcov od roku 1953.

Svoju kariéru začal ako učiteľ na Arcibiskuskom kolégiu sv. Jozefa v Aarschote a v roku 1984 sa stal riaditeľom-správcom Centra Jozefa Cardijna.

Hudobné vzdelanie absolvoval na Mestskej hudobnej akadémii v Tienene. Už ako 15-ročný vytvoril mládežnícku komisiu v programe Mládež a hudba v Tienene. Vo veku 18 rokov sa stal najmladším členom Spolku flámskych literárnych vedcov po svojom debute s monografiou o Jeanovi de Middeleerovi. Jeho básne zhudobnili Jean De Middeleer a Marinus de Jong. O pár rokov neskôr sa zúčastnil 70. ročníka Driekoningenkunstweekend, akcie organizovanej Hélène du Sart de Bouland, lepšie známou ako grófka d’Hespel. V tom období sa spoznal s princom Karlom Belgickým a pomáhal mu s organizáciou výstav, okrem iného v Tienene. Bývalý regent vystupoval pod menom Karol Flámsky. Tieto priateľstva vybudované na jeseň jeho života – keď sa zriedkavo stretával s inými ľuďmi – spolu s historickým výskumom sa stali podkladom pre knihu „Karel, Graaf van Vlaanderen, Prins van België, Regent van het Koninkrijk“.

Dňa 26. augusta 2003 sa stal Gunnar Riebs honorárnym konzulom a od 26. októbra 2017 je generálnym honorárnym konzulom Slovenskej republiky v Antverpách. Od roku 2009 pôsobí ako sudca Odvolacieho súdu pre oblasť pracovného práva v Antverpách so zameraním na sociálne záležitosti. Už od roku 2006 bol obchodným sudcom na Obchodnom súde v Antverpách.

Okrem toho má Gunnar Riebs dobré vzťahy s Vatikánom (bol jedným z mála belgických priateľov pápeža Jána Pavla II.) a belgickou kráľovskou rodinou.

V roku 2010 Le Soir umiestnil Gunnara Riebsa na 68. miesto medzi najvplyvnejších Belgičanov v katolíckej cirkvi hneď za Rika Torfsa a pred Wilfrieda Martensa. V roku 2021 daroval Riebs katolíckej cirkvi v Nieuwrode obraz Antona Paduánskeho, ktorý roky vlastnila jeho rodina.

Ako mladý dvadsiatnik sa spoznal s monsignorom Hansom Schwemmerom, keď bol tajomníkom nunciatúry v Bruseli. Priateľmi zostali až do Schwemmerovej nečakanej smrti v roku 2001. Gunnar Riebs podal svedectvo o priateľovi vo svojom článku la Colonna, die Saüle Hans Schwemmer, v Brücke und Hoffnung, publikovanom v roku 2002 s ďalšími príspevkami od nemeckého prezidenta Johannesa Raua a kardinálov Angela Sodana a Karla Lehmanna. Schwemmer tiež vnukol Gunnarovi Riebsovi nápad vydať knihu Ján XXIII., Jednoduchý a pokorný, požehnaný muž v spolupráci s pápežovým osobným tajomníkom Lorisom Capovillom.

Gunnar Riebs je aj:
 Delegátom Belgického kráľovstva Európskej akadémie vied a umení (Rakúsko)
 Zástupcom delegáta San Sacro Militare Ordine Costaniniano Giorgio (neapolská vetva)
 zástupcom provincie Flámske Brabantsko pre Združenie Rádu koruny a Rádu Leopolda II., kráľovského združenia pod vysokou ochranou Jeho Veličenstva kráľa Belgičanov
 flámskym predsedom Modlitebnej ligy blahoslaveného Karola, rakúskeho cisára

Vyznamenania 
 Veľký kríž rádu Sacro Militare Ordine Costantiniano di San Giorgi, Neapol (neapolská vetva)
 Veľký kríž Rádu svätého Ignáca z Antiochie
 Komandér Rádu kniežaťa Danila
 Dôstojník belgického Rádu koruny
 Dôstojník Rádu akademických paliem
 Rytier Rádu za zásluhy Poľskej republiky
 Rytier Rádu za zásluhy Talianskej republiky
 Kríž Pro Merito Melitense
 Medaila za zásluhy od flámskeho ministra kultúry
 Strieborná medaila mesta Paríž
 člen Kráľovského inštitútu medzinárodných vzťahov
 člen Spolku flámskych literárnych vedcov
 Medaila prezidenta Slovenskej republiky

Bibliografia 
 Pocta Jeanovi De Middeleerovi, Tienen, 1978 (De Middeleer bol v tom čase 25 rokov riaditeľom Hudobnej akadémie Tienen (1953-1978)) s predslovom od Willema Pelemansa .
 Zbierka básní „De lijdende stilte-De leidende stilte“, Nijlen, 1984, ISBN 90-70817-04-7
 Zbierka básní, "Stranden bij de dichter", Nijlen 1986, ISBN 90-70817-05-5
 Johannes XXIII, eenvoudig en nederig, een zalig man, Brusel, 2000 s predslovom od kardinála Adrianusa Simonisa, ISBN 90-805241-2-3
 XXIII. Janos, Budapešť, 2009, s predslovom od kardinála Karl-Josefa Raubera ISBN 978-963-9674-78-3
 John XXIII, Simple and Humble, A Blessed man, Mumbai 2011, preložil Mons. Joseph Chennoth, predslov od Mons. Salvatore Pennacchia, ISBN 978-93-5015-077-1
 Jean XXIII, Témoignage pour l'histoire, 2014, s úvodom od kardinála Philippe Barbarina, ISBN 978-2-87402-152-7
 Giovanni XXIII., Vatikán 2020, s úvodom od kardinála Angela Comastriho, ISBN 978-88-266-0475-6
 Karel, Graaf van Vlaanderen, Prins van België, Regent van het Koninkrijk, Van Halewyck, Leuven, 2003, ISBN 90-5617-510-6 pri príležitosti 100. výročia jeho narodenia
 Charles, Comte de Flandre, Prince de Belgique, Régent du Royaume, Brusel, ISBN 2-8040-1917-9
 Nje princ ne bregun e kalter, Tirana, 2010 ISBN 978-99943-56-95-9

Referencie 

Belgickí spisovatelia
Osobnosti z Leuvenu